Hari.
Oniaroa,
hojaki mahi hoarani Páscoa kaihinikani kamaꞌdani viahani.
Hari.
Jesua biogaki ida abono-ra vaꞌahavini abinina kamahini kaikahini,
kidiabiꞌi kania ajoisira kaimoni.
Jesus vaꞌora nakaidivahaꞌoadahaki adani ipohina.
Abinirina oadani haria nakaidivajahakiki ada.
Haria nanokiahivini hiki ida haria nakaidivavini arafiani.
Nimania hida varani.
Hari.
Mithani vani viꞌbaijabanaꞌaha adani Jesus kidipohi khama.
Vakadiꞌbai viahania Jaharia vara biniꞌaꞌaha ada Judas Iscariotes kohana vaꞌi bodinia,
Juda bikavaꞌibodivaranija kaimoni ida Jesu-ra arakhavini,
vahoariha vanaabinira kaimoni.
Jesua biogaki ida danona kidiabiꞌia binoꞌavini hiki,
bikaabokaja kaimoni ida hahavi-ra nofivini.
Jesua biogaki jaboni ida Deus kania khaꞌina,
Deus kania ajoisina bana nama,
ijaꞌari hahavi-ra vaꞌora vakaꞌdaꞌdira kaimoni.
Oniaroa,
viꞌbaina viahania gaamananiꞌaha ada Jesus,
bianiꞌihi ida kidikarahobi bikaimahaki kanamajaki,
binabiiniꞌihi ida saꞌai kajohani,
jarari-ra dabomisivini hiꞌihi.
Bihovararihi ida paha paha bavini bodinia,
bikosokohananaja kaimoni ida ipohina vaꞌdama.
Bikanajohaꞌihi ida vaꞌdama makari jararia dabohamisini hikia.
Honai abono kapavakarivahaki kabadani ida ijaꞌari ꞌdamani-ra kosokovini.
Hari.
Simão Pedro kania maakariꞌaha,
bikosokoja kaimoni ida ꞌdama.
Simãoa biniꞌaꞌaha ada Jesus:
—Jesus,
honai abono ihirihi.
Kodikaꞌdaꞌdi i,
oniani hida oꞌdama-ra ikosokovini-ra onofiravini hija.
Jesua biniꞌaꞌaha:
—Ni-iogaki kaho ida nahina kaimoni iꞌdamani-ra okosokovini hiki.
Mitihini iogaki bana ida.
—Iniani.
Ni-asohiki hida oꞌdama-ra ikosokovini.
Honai abono ihirihi.
Ni-okavaꞌahapaꞌitxirihi hida oꞌdama-ra ikosokovini — niha ada Pedro.
Jesua biniꞌaꞌaha:
—Iꞌdamani-ra okosokorihi;
ni-kodipohi ihijanarihi bana.
Simão Pedroa bigathaniꞌihi ida Jesus athi:
—Iniani,
Jesus.
Onofiki hida iipohini ohina.
Ba ikosoko hida oꞌdama.
Ikosoko bana jaboni hida osaꞌa,
okaꞌdaꞌdi kihiki.
Jesua biniꞌaha:
—Kanai naothinia jahaki ida ijaꞌari abononi hahavi,
ni-abononi sokojorakijanaki kaho.
Gaimoriꞌihi ida ijaꞌari,
bikosokoꞌianaki ida ꞌdamani kaꞌoa hahavi jahaja kaimoni.
Aꞌonivani avajahaki aꞌoni afohahavi.
Hoarana kaꞌoa ni-jahaki.
Jesua biogajoraki ada hana hina ipohina arakhana hiki kaimoni,
oniania ida hoarana kaꞌoa jaharina-ra kahivini hija.
Vaꞌdama bikosokovini naothinia Jesua biaragariꞌianahi ida kidikarahobi bikaimahaki kanamajaki,
joimiꞌaha kidivithi ibavinia.
Vithirarina naothinia vaꞌora niꞌaꞌaha:
—Aꞌonira onavaꞌisohivini hiki hida nahina kaimoni avaꞌdamani-ra okosokovini.
Hora avanaonivini “haria kaꞌojomoꞌiva abono”.
Hora avanaonivini jaboni “akadikaꞌdaꞌdi”.
Asohiki hida hora avanaonivini.
Hovani avakadikaꞌdaꞌdi ho,
aꞌonira okaꞌojomoꞌiki ho jaboni,
kabaꞌi avaꞌdamani-ra okosokohi.
Avaꞌdamani-ra avakosokokhamavini-ra ohonariaki ho jaboni.
Avanokiki hida aꞌonira okajoamoravini avaꞌdamani-ra okosokovinia.
Onofiki hida hoariha-ra okajoamoravini-ra avakabanafovini,
avaabononi avakakajoamorakhamabakhiaja kaimoni.
Nimania hida kodiꞌojomoꞌihi athini.
Kaꞌoa hiki hida kodivarani.
Kaꞌdaꞌdia bivakaꞌdaꞌdiki ada kidihonai abono.
Kaꞌdaꞌdi hiriha ada honai abono.
Ni-bihonariaki ada kidikaꞌdaꞌdi.
Ni-athi avikhava abonoa bivakaꞌdaꞌdiki ada athi-ra karonaki.
Avarigajahakiki ida honai abono kavaranihia aꞌonira okaꞌojomoꞌivini hiꞌiki.
Avaabononi avakakajoamorakhamavini kavaranihi-ra avanaabahi;
Deus aꞌonira kajoamorahi.